text: 8-årig fundet på skoletoilet: Ville fejre sidste skoledag
  27 juni 2014 kl. 06.36
  En 8-årig dreng fra Give blev her til morgen fundet på Give Skoles toilet. Han kunne ikke sove, og tog derfor tidligt i skole.
  Om den 8-årige glæder sig rigtig meget til ferien, eller om han er virkelig glad for skolen, melder historien intet om.
  -Men det er en dreng der passer sin skole, siger Frede Nissen fra Lokalpolitiet i Vejle til TV SYD, om den 8-årige dreng, der tog meget tidligt afsted, for at fejre sidste skoledag.
  Drengen vågnede tidligt og kunne ikke sove, og tog derfor til Give Skole, hvor han går.
  -Han finder en ulåst dør og går ind og hygger sig på et toilet. Han bliver så fundet af en rengøringskone cirka 4.30 i morges, fortæller Frede Nissen.
  Politiet kørte til skolen for at hente drengen og bringe ham hjem til sine forældre. De havde imidlertid ikke savnet drengen, da de ikke var stået op endnu.
  